Nõukogu otsus 2003/543/ÜVJP,

21. juuli 2003,

milles käsitletakse ühismeetme 2002/589/ÜVJP rakendamist, et tagada Euroopa Liidu osalemine väike- ja kergrelvade destabiliseeriva hankimise ja leviku vastases võitluses Ladina-Ameerikas ja Kariibi mere piirkonnas

EUROOPA LIIDU NÕUKOGU,

võttes arvesse 12. juuli 2002. aasta ühismeedet 2002/589/ÜVJP, milles käsitletakse Euroopa Liidu osalemist väike- ja kergrelvade destabiliseeriva hankimise ja leviku vastases võitluses, [1] eriti selle artiklit 6 koostoimes Euroopa Liidu lepingu artikli 23 lõike 2 teise taandega

ning arvestades järgmist:

(1) Nõukogu otsusega 2001/200/ÜVJP [2] otsustas Euroopa Liit toetada võitlust väike- ja kergrelvade järelevalveta hankimise ja leviku vastu, mis ohustab rahu ja julgeolekut ning vähendab säästva arengu väljavaateid muu hulgas Ladina-Ameerikas ja Kariibi mere piirkonnas. Euroopa Liidu käesoleva otsuse raames osutatud toetus Ühinenud Rahvaste Organisatsiooni Ladina- Ameerika ja Kariibi mere piirkonna rahu, desarmeerimise ja arengu piirkondlikule keskusele, mis asub Limas ja tegutseb Ühinenud Rahvaste Organisatsiooni desarmeerimisbüroo nimel, on tulemuslikult taganud ettevalmistustegevuse ja teatavate esialgsete abinõude rakendamise võitluses kergrelvade järelevalveta hankimise ja leviku vastu selles piirkonnas. Selle tegevuse jätkamiseks on Ühinenud Rahvaste Organisatsiooni Ladina- Ameerika ja Kariibi mere piirkonna rahu, desarmeerimise ja arengu piirkondlik keskus ja Ühinenud Rahvaste Organisatsiooni desarmeerimisbüroo esitanud Euroopa Liidule täiendava abi taotluse.

(2) Püüdes saavutada ühismeetme 2002/589/ÜVJP artikliga 1 sätestatud eesmärke, kavatseb Euroopa Liit osaleda asjakohastel rahvusvahelistel foorumitel ja vajaduse korral piirkondlikul tasandil, et anda abi nii rahvusvaheliste organisatsioonide, programmide ja ametite kui ka piirkondlike organisatsioonide kaudu.

(3) Ühinenud Rahvaste Organisatsiooni Ladina- Ameerika ja Kariibi mere piirkonna rahu, desarmeerimise ja arengu piirkondlik keskus, tegutsedes Ühinenud Rahvaste Organisatsiooni desarmeerimisbüroo nimel, on seadnud enda kui Ladina-Ameerika ja Kariibi mere piirkonnas tulirelvade, laskemoona ja lõhkeainete vähendamise piirkondliku keskuse üldiseks eesmärgiks abistada selle piirkonna riike piirkondlike kokkulepete ja määruste rakendamisel ning tulirelvadega kaubitsemist takistava kooskõlastatud lähenemisviisi väljatöötamisel, ning suurendada terve rea konkreetsete projektide abil suutlikkust ja võimalusi piirkonnas.

(4) Ühinenud Rahvaste Organisatsiooni Ladina- Ameerika ja Kariibi mere piirkonna rahu, desarmeerimise ja arengu piirkondliku keskuse eri projektide eesmärgid on järgmised: koolitada politseiõppeasutuste õppejõude, välja töötada seadmeid kontrolli parandamiseks tulirelvadega seadusliku kauplemise üle, tõkestada tulirelvade salakaubavedu ja võidelda selle vastu Ladina-Ameerika ja Kariibi mere piirkonnas, soodustada liigsete relvade hävitamist ning relvavarude haldamise parandamist ning toetada parlamendiliikmeid tulirelvi, laskemoona ja lõhkeaineid käsitlevate õigusaktide täiustamisel.

(5) Ühinenud Rahvaste Organisatsiooni Ladina- Ameerika ja Kariibi mere piirkonna rahu, desarmeerimise ja arengu piirkondlik keskus ja Ameerika Riikide Koostööorganisatsioon võtavad kõnesolevate projektide kohased meetmed koostöös teiste asutustega.

(6) Komisjon on nõustunud vastutama käesoleva otsuse rakendamise eest.

(7) Euroopa Liit kavatseb seetõttu toetada Ühinenud Rahvaste Organisatsiooni Ladina- Ameerika ja Kariibi mere piirkonna rahu, desarmeerimise ja arengu piirkondliku keskuse tegevust ühismeetme 2002/589/ÜVJP II jaotise kohaselt.

(8) Komisjon tagab, et Euroopa Liidu toetus, seal hulgas ÜRO Ladina- Ameerika ja Kariibi mere piirkonna rahu, desarmeerimise ja arengu piirkondliku keskuse asjakohaste meetmete abil antav toetus projektidele oleks nõuetekohaselt läbipaistev,

ON TEINUD JÄRGMISE OTSUSE:

Artikkel 1

1. Euroopa Liit toetab väike- ja kergrelvade destabiliseeriva hankimise ja leviku vastast võitlust Ladina-Ameerika ja Kariibi mere piirkonnas, toetades jätkuvalt ÜRO Ladina- Ameerika ja Kariibi mere piirkonna rahu, desarmeerimise ja arengu piirkondliku keskuse kavandatavat tegevust.

2. Sel eesmärgil annab Euroopa Liit rahalist toetust ÜRO desarmeerimisbüroole, kelle nimel ÜRO Ladina- Ameerika ja Kariibi mere piirkonna rahu, desarmeerimise ja arengu piirkondlik keskus toimib, seoses projektidega, mille eesmärk on koolitada riigikaitseõppeasutuste õppejõude (õpetajaid) konkreetsete kursuste ja simulatsiooniharjutuste abil, välja töötada seadmed kontrolli täiustamiseks tulirelvadega seadusliku kauplemise üle, tõkestada tulirelvade salakaubavedu ja võidelda selle vastu Ladina-Ameerika ja Kariibi mere piirkonnas, soodustada liigsete relvade hävitamist ja relvavarude haldamise parandamist ning toetada parlamendiliikmeid tulirelvi, laskemoona ja lõhkeaineid käsitlevate õigusaktide täiustamisel.

3. Käesoleva otsuse rakendamise eest vastutab komisjon. Selleks sõlmib komisjon rahastamislepingu ÜRO desarmeerimisbürooga, kelle nimel ÜRO Ladina- Ameerika ja Kariibi mere piirkonna rahu, desarmeerimise ja arengu piirkondlik keskus toimib, millega määratakse kindlaks tingimused tagastamatu abi vormis antava Euroopa Liidu toetuse kasutamiseks. Sõlmitav rahastamisleping näeb ette, et ÜRO Ladina- Ameerika ja Kariibi mere piirkonna rahu, desarmeerimise ja arengu piirkondlik keskus, ÜRO desarmeerimisbüroo ja nende partnerid tagavad projektile antava Euroopa Liidu toetuse läbipaistvuse kogu projekti ulatuses.

Artikkel 2

1. Artiklis 1 nimetatud eesmärgi saavutamiseks vajalik lähtesumma on 700000 eurot.

2. Lõikes 1 sätestatud summast rahastatavaid kulutusi hallatakse Euroopa Liidu üldeelarve suhtes kohaldatava ühenduse korra ja eeskirjade kohaselt.

Artikkel 3

Komisjon esitab nõukogu asjaomastele organitele korrapäraselt ettekande käesoleva otsuse rakendamise kohta ühismeetme 2002/589/ÜVJP artikli 9 lõikega 1 ettenähtud korras. Teave tugineb eelkõige regulaarsetele aruannetele, mis ÜRO Ladina-Ameerika ja Kariibi mere piirkonna rahu, desarmeerimise ja arengu piirkondlik keskus ja ÜRO desarmeerimisbüroo esitavad lepingulise suhte põhjal komisjoniga, nagu on ette nähtud artikliga 1.

Artikkel 4

1. Käesolev otsus jõustub 1. augustil 2003; sellest kuupäevast alates on meetme rakendamiseks tehtavad kulutused abikõlblikud. Käesolev otsus kehtib 31. juulini 2004.

2. Käesolev otsus vaadatakse läbi pärast kümne kuu möödumist selle vastuvõtmisest.

Artikkel 5

Käesolev otsus avaldatakse Euroopa Liidu Teatajas.

Brüssel, 21. juuli 2003

Nõukogu nimel

eesistuja

F. Frattini

[1] EÜT L 191, 19.7.2002, lk 1.

[2] EÜT L 72, 14.3.2001, lk 1.

--------------------------------------------------